Rúmlega eitt hundrað þjóðarleiðtogar á loftslagsráðstefnu Sameinuðu þjóðanna hafa sammælst um að stöðva eyðingu skóga í heiminum fyrir árið 2030. Brasilíumenn eru þeirra á meðal.
Á annað hundrað þjóðarleiðtogar sem sitja loftslagsráðstefnu Sameinuðu þjóðanna sammæltust í dag um að stöðva eyðingu skóga í heiminum fyrir árið 2030. Stofna á sjóð til að bæta þeim skaðann sem þurfa að hætta að ganga á skógana. Umhverfisverndarsinnar fagna, en eru efins um efndirnar.
Í fréttum frá ráðstefnunni í Glasgow er sérstaklega tekið fram að Brasilíumenn séu meðal þeirra sem undirrituðu sáttmála um skógareyðinguna. Þeir hafa gengið hart fram á undanförnum árum í eyðingu skógar á Amazonsvæðinu. Boris Johnson, gestgjafi ráðstefnunnar, sagði þegar hann kynnti áætlunina að verulegu máli skipti að hætta að ganga á skógana ef markmiðin um að draga úr losun gróðurhúsalofttegunda ættu að nást. Einkum er sjónum beint að Amazon regnskógunum í Suður-Ameríku, skógum í norðurhluta Kanada og regnskógum í Kongó í Afríku.
Áformað er að stofna rúmlega nítján milljarða dollara sjóð sem á bæta þeim skaðann sem verða að hætta eyðingu skóga. Fé í hann kemur úr opinberum sjóðum og einkageiranum.
Umhverfisverndarsinnar fagna áformunum en benda á að tímaramminn sé of langur. Eyðingu skóganna verði að stöðva sem allra fyrst til þess að bjarga lungum heimsins. Þá minna umhverfissérfræðingar á að áður hafi verið samþykkt að hætta að ganga á skógana fyrir árið 2014, en við þær heitstrengingar hafi ekki verið staðið.
Rúmlega hundrað þjóðarleiðtogar á loftslagsráðstefnu Sameinuðu þjóðanna hafa sammælst um að stöðva eyðingu skóga í heiminum fyrir árið 2030. Brasilíumenn eru þeirra á meðal. 